b'\n_START_ARTICLE_\n\xc5\xa0tefan III. Moldavski\n_START_SECTION_\nPoreklo in prihod na oblast\n_START_PARAGRAPH_\n\xc5\xa0tefanovo rojstvo postavljajo zgodovinarji v \xc4\x8das med leti 1433 in 1440. Bil je sin moldavskega vladarja Bogdana II. (1449-51), ki ga je leta 1451 zahrbtno umoril sorodnik Peter IV./III. Aron. Ta je, potem ko se je znebil tekmeca Aleksandra II., zavladal Moldaviji. _NEWLINE_Po o\xc4\x8detovem umoru je \xc5\xa0tefan dobil zato\xc4\x8di\xc5\xa1\xc4\x8de pri ogrskem regentu Ivanu Hunyadiju in kasneje na Vla\xc5\xa1kem. S pomo\xc4\x8djo vla\xc5\xa1kega kneza Vlada III. Tepe\xc5\xa1a se je spomladi 1457 vrnil v Moldavijo in v dveh bitkah premagal Petra Arona. Aron je zbe\xc5\xbeal na Poljsko, kjer je dobil za\xc5\xa1\xc4\x8dito poljskega kralja Kazimirja IV.\n_START_SECTION_\nPrva leta vladanja. Utrjevanje oblasti\n_START_PARAGRAPH_\n\xc5\xa0tefan je takoj napadel Poljsko, a sta se \xc5\xbee aprila 1459 s Kazimirjem sporazumela: Kazimir je Aronu odrekel gostoljubje; \xc5\xa0tefan je (tako kot njegovi predhodniki) poljskemu kralju priznal suverenost; vladarja sta si obljubila podporo v primeru napada od zunaj. Aron je zapustil Poljsko in se zatekel na obmo\xc4\x8dje Seklov v ogrski Transilvaniji. \xc5\xa0tefan je zato v letu 1461 ve\xc4\x8dkrat vdrl v to obmo\xc4\x8dje, potem pa je Aron dobil zato\xc4\x8di\xc5\xa1\xc4\x8de v Budimu pri ogrskem kralju Matiji Korvinu. Ta je Aronovo prisotnost izkoristil za pritisk na \xc5\xa0tefana, saj si je prizadeval ponovno dobiti Moldavijo pod ogrski vpliv. _NEWLINE_\xc5\xa0tefan je nadaljeval s pla\xc4\x8devanjem davka Turkom, ki ga je pla\xc4\x8deval \xc5\xbee njegov predhodnik, in si tako z njihove strani zagotovil mir. Naklonjenost je Turkom kazal sprva tudi s svojimi dejanji: izgnal je fran\xc4\x8di\xc5\xa1kane, ki so v Moldaviji agitirali za katoli\xc5\xa1ko vero in kri\xc5\xbearsko vojno proti Turkom. Zgodaj leta 1462 je napadel Vla\xc5\xa1ko, ker je Vlad III. za\xc4\x8del vojno s Turki._NEWLINE_Marca 1462 je v Suceavi ponovno sklenil sporazum s Kazimirjem IV. in mu obljubil, da bo ponovno osvojil Kilijo, pomembno trdnjavo v delti Donave, ki je bila od leta 1448 v ogrskih rokah. Obvezo je sku\xc5\xa1al izpolniti \xc5\xbee v juniju. 8 dni je skupaj s tur\xc5\xa1ko mornarico oblegal Kilijo, ki so jo branili ogrska posadka in 7.000 mo\xc5\xbe Vlada III. \xc5\xa0tefan trdnjave tedaj ni osvojil; pri obleganju je bil resno ranjen, po\xc5\xa1kodba leve noge ga je potem spremljala vse \xc5\xbeivljenje._NEWLINE_\xc5\xa0tefan je znova pri\xc5\xa1el pred Kilijo januarja 1465, jo dva dni bombardiral, tretji dan pa se je ogrska posadka vdala. Ker je Kilijo zahteval zase tudi novi, od Turkov postavljeni vla\xc5\xa1ki knez Radu III., mlaj\xc5\xa1i brat Vlada III, je trdnjava postala mesto stalnega konflikta med kne\xc5\xbeevinama. V po\xc4\x8dastitev zavzetja Kilije je dal \xc5\xa0tefan naslednje leto zgraditi cerkev Marijinega zaspanja, ki je postala glavni objekt samostana Putna, posve\xc4\x8denega leta 1470. Poljaki so po dogovoru \xc5\xa0tefanu prepustili trdnjavo Hotin na Dnjestru._NEWLINE_Poleti 1467 so v sosednji Ogrski transilvanski stanovi sklenili, da se bodo z oro\xc5\xbejem uprli povi\xc5\xa1anju davkov Matije Korvina. \xc5\xa0tefan jim je obljubil pomo\xc4\x8d. Ko pa je ogrski kralj dejansko prihrumel z vojsko v Transilvanijo, se stanovi niso borili. Kljub temu jih je Korvin strogo kaznoval in z vojsko prodrl globoko v Moldavijo (zavzel je mesta Baia, Bac\xc4\x83u, Roman in T\xc3\xa2rgu Neam\xc8\x9b). Potem pa je \xc5\xa0tefan zbral vojsko in 15. decembra Korvina v bitki pri Baiji hudo porazil; ranjeni Matija je s pomo\xc4\x8djo naklonjenih mu moldavskih plemi\xc4\x8dev komaj u\xc5\xa1el z boji\xc5\xa1\xc4\x8da; \xc5\xa1e pred koncem leta so \xc5\xa0tefanovi ljudje 60 Matijevih prista\xc5\xa1ev polovili in usmrtili._NEWLINE_Leto 1470 je bilo izredno razgibano. Februarja je \xc5\xa0tefan napadel Vla\xc5\xa1ko ter razru\xc5\xa1il dva najpomembnej\xc5\xa1a vla\xc5\xa1ka trgovska centra na Donavi, Br\xc4\x83ila in T\xc3\xa2rgul de Floci. Avgusta so Tatari vdrli v Moldavijo, a jih je \xc5\xa0tefan premagal v bitki pri Lipnici blizu Dnjestra. Zgradil je novi trdnjavi Orheiul Vechi in Soroca. Vla\xc5\xa1ka vojska je brezuspe\xc5\xa1no oblegala Kilijo. Decembra pa je z najetimi sekelskimi \xc4\x8detami iz Transilvanije vdrl v Moldavijo \xc5\xa0tefanov tekmec Peter Aron. \xc5\xa0tefan je o\xc4\x8ditno napad pri\xc4\x8dakoval in Arona premagal pri mestu T\xc3\xa2rgu Neam\xc8\x9b. Aron je pri\xc5\xa1el v ujetni\xc5\xa1tvo in bil skupaj s podporniki, med katerimi je bil tudi \xc5\xa0tefanov svak in kancler Aleksa, usmr\xc4\x8den. Z Aronovo smrtjo so postale gro\xc5\xbenje s strani Matije Korvina manj nevarne in \xc5\xa0tefan se je za\xc4\x8del z njim pogajati.\n_START_SECTION_\nBojevanje s sultanom Mehmedom II.\n_START_PARAGRAPH_\nTurki so vse bolj pritiskali na \xc5\xa0tefana, naj jim izro\xc4\x8di trdnjavi Kilijo in Cetatea Albo (danes Belgorod-Dnjestrovski v Ukrajini). \xc5\xa0tefan je odgovoril tako, da jim leta 1473 ni pla\xc4\x8dal davka. \xc5\xbde prej je navezal prijateljski stik z Uzun Hasanom, vladarjem plemen Ak Kojunlu (belih ovc). Izkoristil je vojno med Mehmedom II. in Uzun Hasanom v Anatoliji in napadel Vla\xc5\xa1ko. V tridnevni bitki (18.-20. novembra 1473) je premagal vla\xc5\xa1ko vojsko pri kraju R\xc3\xa2mnicu S\xc4\x83rat, zasedel Bukare\xc5\xa1to in na vla\xc5\xa1ki prestol postavil svojega prista\xc5\xa1a Basaraba III. A \xc5\xbee pred koncem leta je Radu III. s tur\xc5\xa1ko pomo\xc4\x8djo ponovno zavzel Vla\xc5\xa1ko. _NEWLINE_Potem ko se je to \xc5\xa1e kar ponavljalo je Mehmed II. pozno leta 1474 s 120.000 mo\xc5\xbemi in ob podpori Vlahov vdrl v Moldavijo. \xc5\xa0tefana so podprli Poljaki in Ogri, a razmerje mo\xc4\x8di je bilo vendarle 3:1 v korist napadalcev. \xc5\xa0tefan je bil prisiljen umikati se. 10. januarja 1475 pa je pri\xc5\xa1lo v bitki pri Podul \xc3\x8enalt (pomeni Visoki most) blizu kraja Vaslui do preobrata. \xc5\xa0tefan je izpeljal prevaro z rogovi, ki je Turke pognala v brezglavi beg, tako da so jih, be\xc5\xbee\xc4\x8de, Moldavci \xc5\xa1e tri dni zasledovali in pobijali. Dogodek se je iztekel v eno najve\xc4\x8djih zmag nad Turki. Zmago je opazila vsa Evropa. Pape\xc5\xbe Sikst IV. je \xc5\xa0tefana pohvalil. Ko pa je \xc5\xa0tefan prosil za pomo\xc4\x8d v boju proti Turkom, ni dobil ni\xc4\x8desar. Pape\xc5\xbea ni prepri\xc4\x8dalo niti prigovarjanje Bene\xc4\x8danov (ki so se tudi borili proti Turkom), naj raje podpira \xc5\xa0tefana kot Matijo Korvina._NEWLINE_V tem \xc4\x8dasu je \xc5\xa0tefanov svak Aleksander na \xc4\x8delu moldavskih \xc4\x8det zavzel kne\xc5\xbeevino Teodoro na Krimu, a so jo Turki kmalu spet zavzeli nazaj in Aleksandra in njegove prista\xc5\xa1e usmrtili._NEWLINE_Ker je vla\xc5\xa1ki knez Basarab III. ob napadu na Moldavijo sodeloval s Turki, sta se \xc5\xa0tefan in Matija Korvin povezala in sklenila, da ga bosta na vla\xc5\xa1kem prestolu zamenjala z Vladom III. Tepe\xc5\xa1om, ki je \xc5\xbee 13 let ti\xc4\x8dal v ogrskem ujetni\xc5\xa1tvu; tako sta za vedno nameravala kon\xc4\x8dati spore med Moldavijo in Vla\xc5\xa1ko. Vendar Korvin ob prvem napadu (poleti 1475) \xc5\xa0tefana z vojsko ni podprl._NEWLINE_Leta 1476 je Mehmed II. pripravil napad na Moldavijo. Na sultanov ukaz so za uvod v Moldavijo vdrli krimski Tatari, a \xc5\xa0tefan jih je s svojo vojsko zaustavil. Povezal se je s Tatari Zlate horde, da so vdrli na Krim in krimski Tatari so se morali vrniti branit svoj dom. Junija je sultan osebno popeljal vojsko proti \xc5\xa0tefanu, ki so mu pomagale ogrske \xc4\x8dete. \xc5\xa0tefan je uporabil strategijo po\xc5\xbegana zemlja, a se spopadu ni mogel izogniti. V Bitki pri kraju Valea Alb\xc4\x83 (v komuni R\xc4\x83zboieni, 26. julija 1476) je bil pora\xc5\xbeen, tako da je moral poiskati zato\xc4\x8di\xc5\xa1\xc4\x8de na Poljskem. Vendar tur\xc5\xa1ka vojska ni mogla zavzeti trdnjav Suceava in Neam\xc8\x9b. Te\xc5\xbeave z oskrbo in izbruh kolere v tur\xc5\xa1kem taboru so jo prisilili, da je zapustila Moldavijo, kar je \xc5\xa0tefanu omogo\xc4\x8dilo vrnitev._NEWLINE_Novembra 1476 sta \xc5\xa0tefan z moldavsko in Vlad III. z ogrsko vojsko vdrla v Vla\xc5\xa1ko in Vlad III. je na vla\xc5\xa1kem prestolu zamenjal Basaraba III. A \xc5\xbee januarja 1477 so Turki prihrumeli nad Vla\xc5\xa1ko, jo zavzeli in masakrirali Vlada III. in njegove prista\xc5\xa1e. Na vla\xc5\xa1ki prestol so spet postavili Basaraba III. Kmalu pa je spet napadel \xc5\xa0tefan in na prestol postavil Basaraba IV._NEWLINE_\xc5\xa0tefan je po diplomatski poti ponovno posku\xc5\xa1al dobiti pomo\xc4\x8d evropskih kristjanov. Da bi pri njih okrepil svojo verodostojnost, je 22. januarja 1479 ponovno podpisal pogodbo s Poljaki, v kateri se je zavezal, da bo osebno prisegel zvestobo Kazimirju IV., v Evropi zelo spo\xc5\xa1tovanemu vladarju, \xc4\x8de bo ta to zahteval. A prav tedaj so Bene\xc4\x8dani s Turki sklenili mir. Aprila so to storili tudi Ogri in Poljaki. Ko se je \xc5\xa1e Basarab IV. priklonil sultanu, ni \xc5\xa0tefanu preostalo drugega, kot da se s Turki pobota. Maja 1480 jim je obljubil, da bo spet pla\xc4\x8deval davek. Kljub temu je \xc5\xa1e enkrat posku\xc5\xa1al postaviti na vla\xc5\xa1ki prestol svojega \xc4\x8dloveka, to pot nekega Mircea (ki bi lahko bil \xc5\xa0tefanov sin), a mu ni uspelo.\n_START_SECTION_\nBojevanje s sultanom Bajazidom II.\n_START_PARAGRAPH_\nLeta 1481 je umrl sultan Mehmed II. Spor med njegovima sinovoma, Bajazidom in Cemom je \xc5\xa0tefanu omogo\xc4\x8dil, da je junija vdrl v Vla\xc5\xa1ko, pri kraju R\xc3\xa2mnicu V\xc3\xa2lcea premagal Basaraba IV. in na prestol postavil Vlada Meniha, polbrata Vlada III. A se je Basarab IV. s pomo\xc4\x8djo Turkov spet vrnil na prestol._NEWLINE_Tedaj je \xc5\xa0tefan \xc5\xa1e zadnji\xc4\x8d poskusil, da bi si zagotovil vpliv na Vla\xc5\xa1kem. S svojo vojsko je premagal Basaraba IV., ki je v boju padel. Toda Vlad Menih, ki je spet pri\xc5\xa1el na prestol, je bil kmalu prisiljen sprejeti sultanovo suverenost. \xc5\xa0tefan, ki je pri\xc4\x8dakoval tur\xc5\xa1ki napad, je utrdil trdnjave na meji z Vla\xc5\xa1ko in se povezal z Ivanom III. Ruskim._NEWLINE_Leta 1483 se je Moldavije lotil novi sultan Bajazid II. Oktobra je z Matijo Korvinom podpisal petletni mir in naslednje leto vdrl v Moldavijo. Zavzel je trdnjavo Kilijo (14./15. julija 1484), njegov vazal, krimski kan Mengli I. Geraj pa Cetatea Albo (3. avgusta 1484). Bajazid je zapustil Moldavijo \xc5\xa1ele, ko se mu je pri\xc5\xa1el \xc5\xa0tefan osebno priklonit, kar za de\xc5\xbeelo ni imelo velikih posledic. Izguba dveh pomembnih pristani\xc5\xa1\xc4\x8d pa je Moldaviji odvzela nadzor nad trgovskimi potmi, ki so jih odtlej nadzorovali Turki. Matija Korvin se je \xc4\x8dutil nekoliko krivega, ker \xc5\xa0tefanu ni pomagal braniti pristani\xc5\xa1\xc4\x8d (s sultanom je imel podpisan mir) in mu je kot od\xc5\xa1kodnino prostovoljno prepustil obmo\xc4\x8dji v Transilvaniji, Ciceu in Cetatea de Balt\xc4\x83._NEWLINE_Izguba nadzora nad trgovsko potjo, ki je vodila po Dnjestru v \xc4\x8crno morje, je prizadela tudi Poljsko. 12. septembra 1485 sta se v Kolomiji ob Prutu sestala poljski kralj in moldavski knez in obnovila svojo zvezo. \xc5\xa0tefan je Kazimirju prisegel zvestobo (kolomijska prisega), ta pa je \xc5\xa0tefanu jam\xc4\x8dil, da brez \xc5\xa0tefanovega pristanka ne bo priznal tur\xc5\xa1ke oblasti v Kiliji in Cetatea Albi. Med tem, ko je bil \xc5\xa0tefan na Poljskem, so Turki vdrli v Moldavijo, da bi na moldavski prestol postavili Petra Hronoda. Ko se je \xc5\xa0tefan vrnil v Moldavijo, je s poljsko pomo\xc4\x8djo v bli\xc5\xbeini Kilije premagal napadalce (bitka pri C\xc4\x83tl\xc4\x83bugi, 16. novembra 1485). Marca 1486 se je ponovno spopadel s Turki pri \xc8\x98cheji blizu Suceave, vendar ni mogel zavzeti Kilije in Cetatea Albe. Podpisal je triletni mir s Porto in ji obljubil pla\xc4\x8devanje davka.\n_START_SECTION_\nSpopad s Poljsko\n_START_PARAGRAPH_\nLeta 1489 je Poljska sklenila mirovni sporazum s Tur\xc4\x8dijo in v njem brez \xc5\xa0tefanovega pristanka priznala izgubo Kilije in Cetatea Albe. \xc5\xa0tefan je imel to za kr\xc5\xa1itev pogodbe iz leta 1485. Namesto da bi potrdil pogodbo, je priznal suverenost Matije Korvina. A ta je 6. aprila 1490 umrl. Ogrski plemi\xc4\x8di so na njegovo mesto izvolili sina Kazimirja IV., Vladislava (ki je \xc5\xbee bil \xc4\x8de\xc5\xa1ki kralj in je sedaj postal tudi ogrski kralj Vladislav II.). Podprl ga je tudi \xc5\xa0tefan in se tako zameril njegovemu mlaj\xc5\xa1emu bratu Ivanu Albertu, ki se je tudi potegoval za ogrski prestol._NEWLINE_Leta 1492 je umrl Kazimir IV. Na Poljskem ga je nasledil sin Ivan Albert, v Litvi sin Aleksander. Tur\xc5\xa1ka nevarnost je prisilila dotlej sprte brate, da so se aprila 1494 v Levo\xc4\x8di pobotali in pripravili na\xc4\x8drt za kri\xc5\xbearski pohod, ki naj bi osvobodil Kilijo in Cetatea Albo. \xc5\xa0tefan je pohodu nasprotoval, ker je sumil, da je glavni namen Ivana Alberta, kot suverena Moldavije, da ga zamenja s svojim najmlaj\xc5\xa1im bratom Sigismundom. \xc5\xa0tefan je s pomo\xc4\x8djo ruskega carja Ivana III. prepri\xc4\x8dal Aleksandra, da se pohodu ni pridru\xc5\xbeil. Kljub \xc5\xa0tefanovemu nasprotovanju je vojska Ivana Alberta avgusta 1497 prestopila moldavsko mejo. Sultan je \xc5\xa0tefanu poslal na pomo\xc4\x8d 500 do 600 jani\xc4\x8darjev, ki so se v mestu Roman priklju\xc4\x8dili \xc5\xa0tefanovi vojski. \xc5\xa0tefan je poslal svojega kanclerja Isaca k Ivanu Albertu z zahtevo, da svojo vojsko umakne iz Moldavije, toda Ivan Albert je dal Isaca zapreti. 24. septembra so Poljaki za\xc4\x8deli oblegati Suceavo. V poljskem taboru je izbruhnila kuga in po enem mesecu so morali Poljaki obleganje opustiti. \xc5\xa0tefan je poljski vojski na povratku skozi Bukovino v soteski pripravil zasedo (25./26. oktobra) in jo skoraj uni\xc4\x8dil. Verjetno je podpiral tudi ropanja, ki so jih na Poljskem v naslednjih mesecih izvajale neregularne tur\xc5\xa1ke, tatarske in moldavske tolpe. Leta 1498 je Moldaviji ponovno priklju\xc4\x8dil Pokutijo.\n_START_SECTION_\nZadnja leta\n_START_PARAGRAPH_\nPo letu 1498 je \xc5\xa0tefanovo zdravje pe\xc5\xa1alo in oblast je neopazno postopoma pre\xc5\xa1la v roke skupine \xc5\xa0tefanu bli\xc5\xbenjih sodelavcev, med katerimi sta bila Luca Arbore in Ioan T\xc4\x83utu. \xc5\xa0tefanov sin in sovladar Bogdan III. je prevzel kne\xc5\xbeje odgovornosti. S Poljaki so sklenili mir, ki ga je \xc5\xa0tefan ratificiral leta 1499 v H\xc3\xa2rl\xc4\x83uu; z mirom je prenehala poljska suverenost nad Moldavijo. Sovra\xc5\xbeni odnosi s Poljsko pa so se nadaljevali tudi potem, ko je po smrti Ivana Alberta na Poljskem zavladal njegov mlaj\xc5\xa1i brat Aleksander (1501)._NEWLINE_Leta 1500 je \xc5\xa0tefan Turkom ponovno nehal pla\xc4\x8devati davek. Njegova vojska je spet posku\xc5\xa1ala zavzeti Kilijo in Cetatea Albo, a ni uspela. Bene\xc5\xa1ki do\xc5\xbe Agostino Barbarigo je na \xc5\xa0tefanovo pro\xc5\xa1njjo poslal v Moldavijo zdravnika Mattea Muriana. \xc5\xa0tefan je zdravnika pre\xc5\xbeivel, a kmalu za njim umrl. Pokopan je v samostanu Putna.\n_START_SECTION_\nDru\xc5\xbeina\n_START_PARAGRAPH_\n\xc5\xbdenska z imenom M\xc4\x83ru\xc8\x99ca (ali M\xc4\x83rica) je bila verjetno mati \xc5\xa0tefanovega prvega priznanega sina, Aleksandra (\xe2\x80\xa0 1496). ). Zgodovinar Ioan-Aurel Pop opisuje Maru\xc5\xa1ko kot \xc5\xa0tefanovo prvo \xc5\xbeeno, a drugi zgodovinarji imajo legitimnost te zveze za negotovo._NEWLINE_Leta 1463 se je \xc5\xa0tefan poro\xc4\x8dil z Evdokijo Kijevsko (\xe2\x80\xa0 1467), ki je bila najverjetneje mati \xc5\xa0tefanovih sinov Bogdana (\xe2\x80\xa0 1479) in Petra (\xe2\x80\xa0 1480)._NEWLINE_Druga (ali tretja) \xc5\xa0tefanova \xc5\xbeena je bila Marija Mangupska (\xe2\x80\xa0 1477), verjetno h\xc4\x8di ene vodilnih plemi\xc5\xa1kih rodbin v krimski kne\xc5\xbeevini Teodoro._NEWLINE_Tretja (ali \xc4\x8detrta) \xc5\xbeena je bila Maria Voichi\xc8\x9ba (\xe2\x80\xa0 1511), h\xc4\x8di vla\xc5\xa1kega kneza Raduja III., mati \xc5\xa0tefanovega neposrednega naslednika Bogdana III. in h\xc4\x8dere imenovane Maria Cneajna. _NEWLINE_\xc5\xa0tefan je leta 1480 priznal za svojega prvorojenca Mirceo (potem ko je umrl njegov kru\xc5\xa1ni o\xc4\x8de), ki je bil rojen iz \xc5\xa0tefanove zunajzakonske zveze s C\xc4\x83l\xc8\x9buno Br\xc4\x83ila, in ga posku\xc5\xa1al postaviti na vla\xc5\xa1ki prestol._NEWLINE_Lokalno izro\xc4\x8dilo iz pokrajine Putna (danes Vrancea) pripisuje \xc5\xa0tefanu \xc5\xa1tevilne druge zunajzakonske zveze; mnogi kmetje se imajo za potomce njegove krvi.\n_START_SECTION_\n\xc5\xa0tefanovo vladanje in zapu\xc5\xa1\xc4\x8dina\n_START_PARAGRAPH_\n\xc5\xbde dol\xc5\xbeina \xc5\xa0tefanovega vladanje (47 let) je kne\xc5\xbeevini zagotovila notranjo stabilnost, predvsem pa njegova spretnost in iznajdljivost v balansiranju med interesi treh velikih sosed. Ogrska in Poljska sta si lastili pravico do suverenosti nad Moldavijo, Turki in njihovi vazali, Krimski Tatari, pa so si jo hoteli podrediti. \xc5\xa0tefan se je branil z diplomacijo, pogosto je izigraval ene proti drugim, najve\xc4\x8dkrat pa se je moral zana\xc5\xa1ati na sposobnost svoje vojske._NEWLINE_\xc5\xa0tefan je obvladal uporne plemi\xc4\x8de in utrdil centralisti\xc4\x8dno oblast. To je dosegel tako, da se je oprl predvsem na ni\xc5\xbeje plemstvo in ustvaril vojsko, ki je po potrebi lahko \xc5\xa1tela tudi 40.000 mo\xc5\xbe. Za doseganje svojih ciljev je pogosto uporabljal stroge kazni, vklju\xc4\x8dno natikanje na kol . Za delo je pogosto uporabljal ujetnike, pripeljane z voja\xc5\xa1kih pohodov. Dvorni tla\xc4\x8dani so opravljali posebne posle._NEWLINE_Dobrodo\xc5\xa1li so bili svobodni naseljenci-kolonisti, ki so prihajali v de\xc5\xbeelo. V njegovem \xc4\x8dasu so bile ustanovljene v Moldaviji prve armenske kolonije. Italijani, nekateri pribegli iz tur\xc5\xa1kega ujetni\xc5\xa1tva, so se naseljevali v mestih. \xc5\xa0tefan je na dvoru zaposloval tuje strokovnjake. Iz verskih razlogov pa je preganjal gruzinske Armence, jude, in husite, nekateri od teh so postali podporniki Turkov._NEWLINE_Moldavski kroni je, bodisi z nakupi bodisi s konfiskacijo, vrnil ozemlja, ki jih je izgubila med dr\xc5\xbeavljansko vojno, ki se je razplamtela po smrti Aleksandra Dobrega. Po drugi strani je podeljeval zemljo cerkvi in ni\xc5\xbejemu plemstvu kot nagrado za zasluge v boju in sodelovanje; ni\xc5\xbeji plemi\xc4\x8di so bili glavni podporniki centralne oblasti. Svojo oblast je vzdr\xc5\xbeevali in avtoriteto krepil z neprestanimi potovanji po de\xc5\xbeeli._NEWLINE_Kadar je bil sovra\xc5\xbenik, ki je vdrl v Moldavijo, premo\xc4\x8dan, je uporabljal asimetri\xc4\x8dne taktike: gverilsko taktiko, utrujanje napadalcev in izogibanje frontalnemu spopadu, dokler napadalci niso bili oslabljeni zaradi slabe preskrbe in bolezni. Kadar pa je napadal, se je gibal hitro in silil sovra\xc5\xbenika v bitko. Obnovil je trdnjave, zgrajene v \xc4\x8dasu Aleksandra Dobrega, kot so bile Hotin, Kilija, Cetatea Alb\xc4\x83, Suceava in T\xc3\xa2rgu Neam\xc8\x9b ter zgradil \xc5\xa1tevilne nove, vklju\xc4\x8dno trdnjavi Tighina (Bender) ob Dnjestru in Roman. Poveljnikom trdnjav je poveril tudi upravne in sodne pristojnosti, postali so pomembni stebri kne\xc5\xbeje uprave. Njihovo delo je nadzorovala centralna pisarna, arma\xc8\x99 (prvi\xc4\x8d izpri\xc4\x8dana leta 1489). Poveljniki trdnjav so bili pogosto \xc4\x8dlani njegove rodbine._NEWLINE_Posadke trdnjav je sestavljal iz najemnikov, kar je v vojski zmanj\xc5\xa1evalo vlogo plemi\xc4\x8dev. Ustanovil je osebno gardo 3.000 mo\xc5\xbe, v kateri so bili sprva le armenski vojaki. Od kmetov je zahteval, da nosijo oro\xc5\xbeje za obrambo de\xc5\xbeele. Voja\xc5\xa1ke reforme so voja\xc5\xa1ko mo\xc4\x8d vojske pove\xc4\x8dale na 40.000 mo\xc5\xbe.\n_START_SECTION_\nMecen moldavske umetnosti\n_START_PARAGRAPH_\n\xc5\xa0tefan je pomembno zmago nad Turki pogosto obele\xc5\xbeil z zgraditvijo cerkve ali samostana. Tako je, zlasti po letu 1487, zraslo ve\xc4\x8d kot ducat zidanih cerkva in samostanov z visokimi obzidji. Razvil se je poseben moldavski arhitekturni stil, ki zdru\xc5\xbeuje komponente bizantinskega in gotskega stavbarstva z lokalno tradicijo; zna\xc4\x8dilne so poslikave cerkva tudi na zunanjih stenah. Naro\xc4\x8dal je spominske slikarije in nagrobne kamne za prednike in sorodnike. Grobna soba v samostanu Putna je bila namenjena nekropoli \xc5\xa0tefanove rodbine. Njegov nagrobnik je okra\xc5\xa1en z listi akanta, ki so postali vodilni okrasni element moldavske umetnosti v naslednjih stoletjih._NEWLINE_\xc5\xa0tefan je spodbujal pisanje letopisov in cerkvene literature po vzoru bizantinske literature. Kronika samostana Bistri\xc8\x9ba pripoveduje moldavsko zgodovino obdobja 1359-1506, dve verziji kronike samostana Putna pa obdobja 1359-1526. Kronike vklju\xc4\x8dujejo \xc5\xa1tevilne verske tekste. Nekateri teksti so bogato okra\xc5\xa1eni z miniaturami, kot so portreti \xc5\xa0tefana v Evangeliju iz samostana Humor iz leta 1473. Moldavski stil iz samostana Neam\xc8\x9b so povzeli ruski ilustratorji in kaligrafi.\n_START_SECTION_\nNarodni heroj\n_START_PARAGRAPH_\n\xc5\xa0tefan je bil plemi\xc4\x8d po rojstvu. Po rasti je bil zelo majhen, despotsko krut in pogosto slabe volje. Kljub temu je dobil pridevnik Veliki kmalu po smrti. O njem prepevajo balade. Ljudstvo ga ima v spominu kot za\xc5\xa1\xc4\x8ditnika kmetov proti gospodi in tujim osvajalcem. Svobodni kmetje so stoletja pripovedovali, da so podedovali zemljo od prednikov, ki jim jo je \xc5\xa0tefan podelil za hrabrost v bitkah. V \xc4\x8dasu prebujanja romunske nacionalnosti je postal \xc5\xa0tefan kultna osebnost, ki se je zavzemala za zvezo Moldavcev in Vlahov. Leta 1857 so odprli njegov grob v samostanu Putna; govorilo se je o svetih kosteh iz Putne. Ljudstvo ga ima za nesmrtnega spe\xc4\x8dega junaka. Romunska pravoslavna cerkev pa ga je prezrla, ko je v 1950-tih letih kanonizirala prve romunske svetnike.'